છેક ગાંધાર સુધી અમે આગળ રહ્યાં, પાંડવો અને કૃષ્ણ ધીમે ધીમે પાછળ આવી રહ્યાં હતા. પણ જેવી ગાંધારની સીમા શરૂ થઈ કે રસ્તાના ખાડાઓ શરૂ થઈ ગયાં. અમે ખૂબ સંભાળીને ચાલવાનો પ્રયત્ન કરતા હતાં. પણ છતાંય મોટા ખાડામાં થઈને જવું કે નાના – એ પ્રકારના જ વિકલ્પો સતત મળી રહ્યાં. ગાંધાર નેશનલ હાઈવે ઑથોરીટીનો ચીફ હું જ હતો, મેં ૩૫% ડાઊનમાં ટેન્ડરો ભરાવેલા અને એમાંથી મારો કટ ૩૦% જેટલો હતો… એટલે પ્રધાન અભિયાંત્રિક પણ ડામર ઉમેરી શકે તેમ નહોતો.. બધાને આ વાતની ખબર હતી છતાં ઘરની વાત હતી એટલે કોઈ કંઈ બોલતું નહોતું, પણ બધાં આ પ્રકારના રસ્તાને લીધે અકળાઈ ગયાં, દુઃશાસનની સાયકલનો ચીપીયો વળી ગયો, કર્ણની સાયકલના બ્રેકરબર તૂટ્યાં, દુર્યોધનની સાયકલમાં પંચર પડ્યું અને મારી સાયકલની ચેન ઉતરી ગઈ.